## Odluka Ustavnog suda Republike Hrvatske broj:U-IIIA-2757/2004 od 17. siječnja 2007.

### NN 17/2007 (12.2.2007.), Odluka Ustavnog suda Republike Hrvatske broj:U-IIIA-2757/2004 od 17. siječnja 2007.

# USTAVNI SUD REPUBLIKE HRVATSKE

**721**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Milan Vuković, članovi
Vijeća, odlučujući o ustavnoj tužbi koju su podnijeli R., D. i Ž. T. iz Z., koje
zastupaju N. Ć. i A. D., odvjetnici iz Z., na sjednici održanoj 17. siječnja
2007. godine, jednoglasno je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod poslovnim brojem: O-4804/82 u najkraćem mogućem roku, ali ne
duljem od dvanaest (12) mjeseci, računajući od prvog idućeg dana nakon objave
ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
određuje se primjerena naknada podnositeljima ustavne tužbe zbog povrede
ustavnog prava iz članka 29. stavka 1. Ustava Republike Hrvatske (»Narodne
novine«, broj 41/01. – pročišćeni tekst) i to:
– R. T. iz Z., T. 13, u iznosu od 10.500,00 kn;
– D. T. iz Z., T. 13, u iznosu od 10.500,00 kn i
– Ž. T. iz Z., T. 13, u iznosu od 10.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelji ustavne tužbe, temeljem članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnijeli su 25. studenoga
2004. ustavnu tužbu radi duljine ostavinskog postupka.

ČINJENICE VAŽNE ZA USTAVNOSUDSKI POSTUPAK

2. Općinski sud u Zagrebu zaprimio je 15. rujna 1982. smrtovnicu iza umrle M. M.
te je ostavinski postupak započeo pod poslovnim brojem: O-4804/82.
Do 5. studenoga 1997. održana su ročišta 20. listopada 1982., 2. studenoga
1982., 11. studenoga 1982., 8. prosinca 1982., a rješenjem od 13. travnja 1983.
ostavinski je postupak prekinut te je jedna od stranaka (I. M.) upućen na
parnicu radi utvrđivanja ostavinske mase.
I. M. je tužbom od 19. studenoga 1984. pokrenuo parnični postupak pred Općinskim
sudom u Zagrebu, koji se vodi pod brojem: P-1904/85.
Podnositelji su podneskom od 17. studenoga 1992. podnijeli prijedlog u svojstvu
zainteresiranih stranaka (naknadno pronađena nekretnina koja je bila predmet
kupoprodaje) te zatražili donošenje rješenja o toj imovini u ostavinskom
predmetu broj: O-4804/82.
Ostavinski predmet, broj: O-4804/82 priklopljen je parničnom predmetu broj:
P-7890/84 te po njemu nije postupano do 13. travnja 2005. godine.
Nakon 5. studenoga 1997. održana su ročišta 13. travnja 2005., 7. srpnja 2005. i
16. prosinca 2005., dok je na ročištu održanom 31. kolovoza 2006. zatražen
priklop spisa broj: O-8089/03 iza pokojne Đ. P.
Daljnja ročišta nisu zakazivana.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositelji su 7. studenoga 1992., kao zainteresirane stranke, zatražili
donošenje rješenja o naknadno pronađenoj imovini u predmetu Općinskog suda u
Zagrebu broj: O-4804/82.
Međutim, duljina postupka ne uzima se u obzir od tog dana, već od 5. studenoga
1997., kad je stupio na snagu Zakon o potvrđivanju Konvencije za zaštitu
ljudskih prava i temeljnih sloboda i Protokola broj: 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst i 8/99. – ispravak,
u daljnjem tekstu: Zakon o potvrđivanju Konvencije), koja Konvencija u članku 6.
stavku 1. jamči i pravo na suđenje u razumnom roku.
Ustavna tužba podnesena je 25. studenoga 2004., a do tog dana sudski postupak
nije pravomoćno okončan pa Ustavni sud utvrđuje da je do dana podnošenja ustavne
tužbe postupak u ovom predmetu trajao ukupno dvanaest (12) godina i osamnaest
(18) dana, a nakon stupanja na snagu Zakona o potvrđivanju Konvencije pa do dana
podnošenje ustavne tužbe postupak je trajao sedam (7) godina i dvadeset (20)
dana, odnosno sveukupno za podnositelje sada već više od četrnaest (14) godina.

4.2. POSTUPANJE NADLEŽNOG SUDA

U razdoblju nakon 5. studenoga 1997. godine postupak se čitavo vrijeme vodio
pred prvostupanjskim sudom.
Ustavni sud je utvrdio da je u razmatranom, pravno relevantnom razdoblju, od
radnji koje su bitne za meritorno odlučivanje o pravima i obvezama podnositelja,
kao zainteresiranih stranaka u ostavinskom postupku, Općinski sud u Zagrebu
održao tri ročišta (13. travnja 2005., 7. srpnja 2005. i 16. prosinca 2005.), na
kojima nije odlučio o zahtjevu podnositelja u svezi naknadno pronađene
nekretnine.

4.3. PONAŠANJE PODNOSITELJA USTAVNE TUŽBE(ZAINTERESIRANIH STRANAKA U OSTAVINSKOM
POSTUPKU)

Podnositelji ustavne tužbe svojim postupanjem, prema ocjeni Ustavnog suda, nisu
pridonijeli duljini postupka.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju radi o relativno složenom
ostavinskom predmetu s obzirom da je postupak prekidan zbog upućivanja stranaka
na parnicu.

OCJENA USTAVNOG SUDA

5. Ustavni sud utvrđuje da se postupak vodio u razdoblju od 5. studenoga 1997.
do podnošenja ustavne tužbe u trajanju od sedam godina i dvadeset dana te da je
još u tijeku pred prvostupanjskim sudom. Imajući u vidu ukupno trajanje postupka
(preko četrnaest godina za podnositelje), razdoblje neaktivnosti Općinskog suda
u Zagrebu te okolnost da se postupak cijelo vrijeme vodi pred sudom prvog
stupnja, Ustavni sud ocjenjuje da je povrijeđeno pravo podnositelja na suđenje u
razumnom roku, zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-2757/2004
Zagreb, 17. siječnja 2007.

USTAVNI SUD REPUBLIKE HRVATSKE
PredsjednikVijeća
**dr. sc. Željko Potočnjak**, v. r.

Odluka, NN 17/2007-721
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)